กระตุ้นเอกชนลงทุนให้หักภาษี2.5เท่า เว้นภาษีนำเข้า1ปี
คลังยอมเสีบ 9,000 ล้าน กระตุ้นลงทุนเอกชนให้หักลดหย่อนภาษีได้ 2.5 เท่า เว้นภาษีนำเข้าเครื่องจักรอีก 1 ปี
24 ม.ค. 2563

คลังยอมเสีบ 9,000 ล้าน กระตุ้นลงทุนเอกชนให้หักลดหย่อนภาษีได้ 2.5 เท่า เว้นภาษีนำเข้าเครื่องจักรอีก 1 ปี
นายอุตตม สาวนายน รมว.คลัง เปิดเผยว่า ที่ประชุมคณะกรรมการขับเคลื่อนการเจรจาการค้าและการลงทุน ที่มีนายสมคิด จาตุศรีพิทักษ์ รองนายกรัฐมนตรี เป็นประธาน เห็นชอบมาตรการด้านการเงินการคลังสนับสนุนการลงทุน ในปี 2563 ตามที่กระทรวงการคลังเสนอ ประกอบด้วย มาตรการหักค่าใช้จ่าย จากการลงทุนปรับเปลี่ยนเครื่องจักรได้ 2.5 เท่า สูงที่สุดที่เคยให้มาที่ 2 เท่า และยกเว้นอากรขาเข้าเครื่องจักร โดยมีผลมาตรการ 1 ปี ตั้งแต่วันที่ 1 ม.ค.-31 ธ.ค.2563 ซึ่งจะเสนอให้คณะรัฐมนตรี (ครม.) เห็นชอบในสัปดาห์หน้า
ทั้งนี้ มาตรการดังกล่าวจะทำให้รัฐสูญเสียรายได้ 9,000 ล้านบาท แต่ได้ผลกลับคืนมาจะมีการเร่งลงทุนเครื่องจักร 1 แสนล้านบาท โดยเทียบจากมาตรการหักลดหย่อน 2 เท่า ที่มีการลงทุน 8 หมื่นล้านบาท
นอกจากนี้ จะมีมาตรการสินเชื่อเพื่อสนับสนุนให้ซื้อเครื่องจักร จากสถาบันการเงินเฉพาะกิจของรัฐหลายแห่ง เช่น มาตรการสินเชื่อพิเศษเอส่งเสริมผู้ส่งออกของธนาคารเพื่อการส่งออกและการนำเข้าแห่งประเทศไทย (เอ็กซิมแบงก์) ที่เตรียมวงเงินสำหรับเปลี่ยนเครื่องจักร ในการผลิตเพื่อส่งออก อัตราดอกเบี้ยพิเศษ 5,000 ล้านบาท ธนาคารออมสิน สินเชื่อ ทรานฟอเมชั่นโลน วงเงิน 15,000 ล้านบาท สินเชื่อสำหรับลงทุนอีอีซี 20,000 ล้านบาท สินเชื่อสำหรับเอสเอ็มอี ของธนาคารพัฒนาวิสาหกิจขนาดกลางและขนาดย่อม (ธพว.) 20,000 ล้านบาท และธนาคารกรุงไทย 60,000 ล้านบาท
นายอุตตม กล่าวว่า ได้สั่งการให้สำนักงานคณะกรรมการนโยบายรัฐวิสาหกิจ (สคร.) เตรียมจัดประชุมซีอีโอ ฟอรั่ม เพื่อจัดทำแผนเร่งรัดงบลงทุนรัฐวิสาหกิจปี 2563 และเสนอแผนให้คณะกรรมการเห็นชอบ รวมทั้งให้สำนักงานคณะกรรมการส่งเสริมการลงทุน (บีโอไอ) จัดทำแผนโรดโชว์นักลงทุนต่างประเทศ แต่เป็นแผนที่มียุทธศาสตร์และกลุ่มอุตสาหกรรมที่ต้องการดึงดูดให้มาลงทุนชัดเจนขึ้น ส่วนกระทรวงคมนาคม ก็ยืนยันว่าจะเร่งรัดการลงทุนโครงสร้างพื้นฐานให้เป็นไปตามแผนที่วางไว้ในปี 2563